text: Ejer af ukrainsk virksomhed er bekymret
  17 april 2014 kl. 15.02
  Imens krisen i Ukraine optrappes dag for dag, frygter sønderborgenser for sine ukrainske medarbejdere.
  Peter Hansen er bekymret for fremtiden og frustreret, når han tjekker nyhederne.
  For imens regeringen i Kiev har sendt soldater til det østlige Ukraine og Putin overvejer at gøre det samme, håber sønderborggenseren på, at krisen ikke rammer hans medarbejdere på svine- og mælkefarmen i Ukraine.
  - Min største bekymring er, at det eskalerer i det østlige Ukraine, og at russerne nu er ved at få det, de selv mener, er en lovlig grund til at invadere, siger Peter Hansen til TV SYD.
  Peter Hansen støtter ukrainerne. Han er ikke så nervøs for, hvad en eskalering vil betyde for hans fødevareproduktion i økonomisk forstand. Men:
  -Jeg bliver selvfølgelig bekymret for medarbejderne. Vågner de op, og så er de pludselig blevet russere mod deres egen vilje?
  Peter Hansen synes ikke, at EU og resten af Vesten gør nok for at forhindre en optrapning af krisen og mener, at sanktionerne mod Rusland burde være hårdere.
  I aftenens udsendelse kan du høre mere om, hvad danske ejere af ukrainske virksomheder kan forholde sig under krisen.
  